title: 2011/758/UE: Deċiżjoni tal-Parlament Ewropew tal- 25 ta’ Ottubru 2011 dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2009#Riżoluzzjoni tal-Parlament Ewropew tal- 25 ta’ Ottubru 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2009

text:
               26.11.2011

               MT

               Il-Ġurnal Uffiċjali tal-Unjoni Ewropea

               L 313/27

         DEĊIŻJONI TAL-PARLAMENT EWROPEW
   tal-25 ta’ Ottubru 2011
   dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2009
   (2011/758/UE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Aġenzija Ewropea għall-Mediċini għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2009, flimkien mat-tweġibiet tal-Aġenzija (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 – C7-0052/2011),
   wara li kkunsidra d-deċiżjoni tiegħu tal-10 ta’ Mejju 2011 (2) li tipposponi d-deċiżjoni ta’ kwittanza għas-sena finanzjarja 2009, kif ukoll it-tweġibiet tad-Direttur Eżekuttiv tal-Aġenzija Ewropea għall-Mediċini,
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,
   wara li kkunsidra r-Regolament (KE) Nru 726/2004 tal-Parlament Ewropew u tal-Kunsill (4) li jistabbilixxi l-Aġenzija Ewropea għall-Mediċini, u b’mod partikolari l-Artikolu 68 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas ta’ Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,
   wara li kkunsidra l-ittra tal-President tal-Bord Amministrattiv tal-Aġenzija lill-President tal-Kumitat għall-Kontroll tal-Baġit tal-Parlament Ewropew tas-17 ta’ Ġunju 2011 (EMA/441533/2011),
   wara li kkunsidra t-tweġibiet tal-Aġenzija għar-riżoluzzjoni tal-Parlament tal-10 ta’ Mejju 2011 (6) li takkumpanja d-deċiżjoni msemmija hawn fuq dwar il-kwittanza għas-sena finanzjarja 2009,
   wara li kkunsidra r-Rapporti ta’ Verifika Interna Annwali għall-2009, l-2008 u l-2007 tas-Servizz tal-Awditjar Intern (IAS) tal-Kummissjoni fir-rigward tal-Aġenzija,
   wara li kkunsidra r-rapport ta’ segwitu finali dwar l-awditjar tal-2009, 2008 u 2006 tal-IAS dwar l-Aġenzija,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra t-tieni rapport tal-Kumitat għall-Kontroll tal-Baġit (A7-0329/2011),

               1.

               Jagħti l-kwittanza lid-Direttur Eżekuttiv tal-Aġenzija Ewropea għall-Mediċini għall-implimentazzjoni tal-baġit tal-Aġenzija għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-direttur tal-Aġenzija Ewropea għall-Mediċini, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (Serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 28.

      (2)  ĠU L 250, 27.9.2011, p. 173.

      (3)  ĠU L 248, 16.9.2002, p. 1.

      (4)  ĠU L 136, 30.4.2004, p. 1.

      (5)  ĠU L 357, 31.12.2002, p. 72.

      (6)  ĠU L 250, 27.9.2011, p. 174.

      RIŻOLUZZJONI TAL-PARLAMENT EWROPEW
      tal-25 ta’ Ottubru 2011
      li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2009
      IL-PARLAMENT EWROPEW,
      wara li kkunsidra l-kontijiet annwali definittivi tal-Aġenzija Ewropea għall-Mediċini għas-sena finanzjarja 2009,
      wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2009, flimkien mat-tweġibiet tal-Aġenzija (1),
      wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 – C7-0052/2011),
      wara li kkunsidra d-deċiżjoni tiegħu tal-10 ta’ Mejju 2011 (2) li tipposponi d-deċiżjoni ta’ kwittanza għas-sena finanzjarja 2009, kif ukoll it-tweġibiet tad-Direttur Eżekuttiv tal-Aġenzija Ewropea għall-Mediċini,
      wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
      wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,
      wara li kkunsidra r-Regolament (KE) Nru 726/2004 tal-Parlament Ewropew u tal-Kunsill (4) li jistabbilixxi l-Aġenzija Ewropea għall-Mediċini, u b’mod partikolari l-Artikolu 68 tiegħu,
      wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas ta’ Regolament Finanzjarju għall-entitajiet imsemmija fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,
      wara li kkunsidra l-ittra tal-President tal-Bord Amministrattiv tal-Aġenzija lill-President tal-Kumitat għall-Kontroll tal-Baġit tal-Parlament Ewropew tas-17 ta’ Ġunju 2011 (EMA/441533/2011),
      wara li kkunsidra t-tweġibiet tal-Aġenzija għar-riżoluzzjoni tal-Parlament tal-10 ta’ Mejju 2011 (6) li takkumpanja d-deċiżjoni msemmija hawn fuq dwar il-kwittanza għas-sena finanzjarja 2009,
      wara li kkunsidra r-Rapporti ta’ Verifika Interna Annwali għall-2009, l-2008 u l-2007 tas-Servizz tal-Awditjar Intern (IAS) tal-Kummissjoni fir-rigward tal-Aġenzija,
      wara li kkunsidra r-rapport ta’ segwitu finali dwar l-awditjar tal-2009, 2008 u 2006 tal-IAS dwar l-Aġenzija,
      wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
      wara li kkunsidra t-tieni rapport tal-Kumitat għall-Kontroll tal-Baġit (A7-0329/2011),

                  A.

                  billi fir-rapport tagħha dwar il-kontijiet annwali tal-Aġenzija Ewropea għall-Mediċini għas-sena finanzjarja 2009, il-Qorti tal-Awdituri esprimiet riżervi fl-opinjoni tagħha dwar il-legalità u r-regolarità tat-tranżazzjonijiet sottostanti,

                  B.

                  billi fid-Deċiżjoni hawn fuq imsemmija tal-10 ta’ Mejju 2011 il-Parlament iddeċieda li jipposponi d-deċiżjoni tiegħu dwar l-għoti tal-kwittanza lid-Direttur Eżekuttiv tal-Aġenzija għall-implimentazzjoni tal-baġit tal-Aġenzija għas-sena finanzjarja 2009,

                  C.

                  billi l-baġit tal-Aġenzija għall-2009 kien ta’ EUR 194 000 000, li kien żieda ta’ 6.28 % fuq is-sena finanzjarja 2008,

                  D.

                  billi l-baġit tal-Aġenzija hu ffinanzjat kemm mill-baġit annwali tal-Unjoni, li jirrappreżenta 18.52 % mid-dħul totali tal-2009, u aktar u aktar, minn imposti mħallsa minn kumpaniji farmaċewtiċi għal servizzi li jistgħu jkunu mifruxa fuq aktar minn sena finanzjarja waħda, u billi konsegwentement, il-kontribut ġenerali tal-Unjoni naqas b’9.2 % bejn l-2008 u l-2009,

                  E.

                  billi l-awtorità ta’ kwittanza rċeviet tweġibiet mill-Aġenzija wara r-riżoluzzjoni tal-10 ta’ Mejju 2011 hawn fuq imsemmija tal-Parlament,

                  F.

                  billi fit-tweġibiet tagħha lill-Parlament, l-Aġenzija aġġornat lill-awtorità ta’ kwittanza dwar il-livell ta’ implimentazzjoni tar-rakkomandazzjonijiet tal-IAS, filwaqt li ddikjarat li:

                              —

                              mill-verifika tal-IAS tal-2009 dwar il-Ġestjoni tar-Riżorsi Umani, waħda mit-tliet rakkomandazzjonijiet “importanti ħafna” issa ġiet implimentata u t-tnejn l-oħra qed jitwettqu bħalissa,

                              —

                              mill-verifika tal-IAS tal-2008 dwar il-proċeduri amministrattivi ta’ għażla għall-forniment lill-Aġenzija ta’ valutazzjoni xjentifika ta’ mediċini għall-użu mill-bniedem, ir-rakkomandazzjoni “kritika” u rakkomandazzjoni “importanti ħafna” (il-ġestjoni tal-kunflitti ta’ interessi tal-persunal u linji gwida speċifiċi) tniżżlu rispettivament għal “importanti ħafna” u “importanti”, filwaqt li tliet rakkomandazzjonijiet “importanti ħafna” issa ġew implimentati,

                              —

                              mill-verifika tal-IAS tal-2005 dwar l-implimentazzjoni tal-Istandards ta’ Kontroll Intern (ICS), waħda miż-żewġ rakkomandazzjonijiet “importanti ħafna” issa ġiet implimentata,

         Valutazzjoni Ġenerali

                  1.

                  Jirrikonoxxi li rċieva ittra mill-President tal-Bord Amministrattiv tal-Aġenzija bid-data tas-17 ta’ Ġunju 2011 li fiha jingħad li l-Aġenzija ħadet azzjonijiet biex tindirizza n-nuqqasijiet tal-2009; jieħu nota wkoll tad-dokumenti u l-annessi li rċieva mill-Aġenzija bi tweġiba għar-riżoluzzjoni tal-Parlament tal-10 ta’ Mejju 2011 hawn fuq imsemmija; jirrikonoxxi wkoll li rċieva ittra tal-Aġent Direttur Eżekuttiv tal-Aġenzija tal-10 ta’ Awwissu 2011, wara l-mistoqsijiet li tqajmu waqt id-dibattitu dwar il-kwittanza lill-Aġenzija għall-2009 fil-laqgħa tal-Kumitat tal-Parlament għall-Kontroll tal-Baġit tat-13 ta’ Lulju 2011; jiddispjaċih, madankollu, li mhux l-informazzjoni mitluba kollha kienet ippreżentata;

                  2.

                  Jinnota, madankollu, li l-Aġenzija għandha tkompli tinforma kull tliet xhur lill-awtorità ta’ kwittanza dwar ir-riżultati tal-azzjonijiet mitluba mill-awtorità ta’ kwittanza;

                  3.

                  Jenfasizza li l-awtorità ta’ kwittanza għandha tkompli tissorvelja b’attenzjoni waqt il-proċeduri ta’ kwittanza li ġejjin il-livell ta’ implimentazzjoni tal-miżuri meħuda biex jindirizzaw id-dgħufijiet serji tal-Aġenzija żvelati mir-rapporti kemm mill-Qorti tal-Awdituri kif ukoll mill-IAS; jistenna, għalhekk, li l-Aġenzija għandha tinforma lill-awtorità ta’ kwittanza dwar l-azzjonijiet implimentanti u r-riżultati tagħhom u tippreżenta d-dokumenti mitluba, speċjalment rigward il-kwistjonijiet li ġejjin:

                              a.

                              il-proċess tal-adozzjoni mill-Bord Amministrattiv tal-pjan ta’ azzjoni b’miżuri speċifiċi u kalendarju għall-implimentazzjoni biex jinstab rimedju għan-nuqqasijiet fil-proċeduri ta’ akkwist;

                              b.

                              il-verifikazzjoni dettaljata tal-użu effikaċi tal-proċeduri eżistenti rigward l-identifikazzjoni u l-ġestjoni tal-kunflitti ta’ interess għall-persunal u l-esperti tagħha;

                              c.

                              il-preżentazzjoni tar-rapporti tal-IAS skont ir-Regolament Finanzjarju;

         Kummenti Speċifiċi

         Proċeduri ta’ akkwist

                  4.

                  Jinnota l-informazzjoni li waslet rigward is-sistema ta’ kontroll li għandha l-għan li tevita jew li tidentifika fil-waqt l-iżbalji persistenti fil-proċeduri ta’ akkwist; jistenna li jirċievi l-pjan ta’ akkwist multiannwali; għalhekk, ifakkar lill-Aġenzija tkompli ttejjeb il-kwalità tas-sistema tagħha ta’ akkwist u biex tkun strettament konformi mar-rekwiżiti tar-regolamenti relevanti dwar l-akkwist pubbliku, sabiex tirretifika n-nuqqasijiet li indikathom il-Qorti tal-Awdituri;

                  5.

                  Jinnota l-bidu tal-azzjonijiet biex jiġi żviluppat pjan ta’ azzjoni dwar it-titjib tal-proċeduri ta’ akkwist; jistieden lill-Aġenzija tkompli għaddejja minnufih bl-adozzjoni ta’ pjan ta’ azzjoni biex issib rimedju għan-nuqqasijiet fil-proċeduri ta’ akkwist, partikolarment l-iżbalji fil-ġestjoni tal-proċeduri tal-għoti tal-kuntratti, billi tipprovdi aktar kontrolli rigorużi tekniċi u proċedurali, u biex konsegwentament tinforma lill-awtorità ta’ kwittanza;

                  6.

                  Ifakkar li fir-rapport annwali tagħha tal-2009, il-Qorti tal-Awdituri kienet iddikjarat li l-aġenzija ma wettqitx biżżejjed kontrolli biex timmitiga r-riskji ta’ żbalji f’numru ta’ proċeduri għall-akkwist ta’ kuntratti ta’ qafas kbar tal-IT; ifakkar ukoll li l-verifika wriet żbalji li affetwaw ir-regolarità ta’ dawn l-operazzjonijiet u li ffurmaw il-bażi għall-opinjoni mill-Qorti tal-Awdituri b’riżervi dwar il-legalità u r-regolarità tat-tranżazzjonijiet li fuqhom kienu bbażati l-kontijiet tal-Aġenzija;

         Approprjazzjonijiet ittrasferiti

                  7.

                  Jirrimarka li fir-rapport annwali tagħha dwar l-Aġenzija għall-2009, il-Qorti tal-Awdituri rrappurtat li madwar EUR 14 800 000 minn riport ta’ EUR 19 500 000 (38 % tal-impenji tal-Aġenzija għall-2009) kienu għal attivitajiet li kienu għadhom ma ġewx implimentati (jew, f’xi każijiet, beni li ma ngħatawx għal servizzi li jistgħu jkunu mifruxa fuq iktar minn sena finanzjarja waħda) fl-aħħar tas-sena; ifakkar għalhekk lill-Aġenzija biex tieħu azzjoni f’dan ir-rigward u jistenna b’ħerqa li jirċievi assigurazzjoni mill-Qorti tal-Awdituri dwar dan;

         Dħul minn ħlasijiet

                  8.

                  Jieħu nota tal-informazzjoni mill-Aġenzija li mill-1 ta’ Jannar 2011, l-Aġenzija introduċiet Sistema ta’ Ppjanar tar-Riżorsi tal-Impriża (ERP), fornita minn SAP, biex issib rimedju għad-dewmien kbir fl-ordnijiet ta’ rkupru; jieħu nota li b’din is-sistema l-ġdida l-Aġenzija ddaħħal id-data mis-sistemi operazzjonali attwali tagħha (pereżempju SIAMED) permezz ta’ pannell direttament fil-modulu finanzjarju SAP;

         Kuntratti ta’ kambju esteru

                  9.

                  Jirrikonoxxi l-impenn tal-Aġenzija li tillimita r-riskji tagħha dovuti għal varjazzjoni tar-rata tal-kambju u li mill-11 ta’ Ġunju 2010 rrevediet il-Politika tat-Teżor tagħha billi: stabbiliet kumitat ta’ konsultazzjoni intern biex jagħti pariri lill-uffiċjal kontabilist dwar strateġiji ta’ ħħeġġjar; llimitat l-iħħeġġjar għal 50 % tar-rekwiżit stmat; u billi żgurat li r-rati li jkunu jistgħu jinkisbu fis-suq ikunu l-istess bħar-rata tal-kosting tal-baġit jew jaqbżuhom;

         Il-ġestjoni tal-kunflitti ta’ interess

                  10.

                  Jieħu nota tat-tweġibiet tal-Aġenzija dwar il-konformità mal-Kodiċi ta’ Kondotta tagħha, permezz tal-istabbiliment ta’ prinċipji u gwida dwar l-indipendenza u l-kunfidenzjalità applikabbli għall-Bord Amministrattiv u għall-membri tal-kumitati, għall-esperti u għall-persunal tal-Aġenzija; konsegwentament jippretendi mill-Aġenzija li tivvaluta fid-dettall, qabel l-allokazzjoni ta’ mexxejja tat-timijiet tal-proġetti għall-prodotti, jekk l-interessi ddikjarati mill-membri tal-persunal jistgħux jinfluwenzaw l-imparzjalità u l-indipendenza tagħhom; jistenna li d-dokumenti tal-Aġenzija dwar il-kunflitti ta’ interess għandhom ikunu aġġornati;

                  11.

                  Jieħu nota tal-intenzjoni tal-Aġenzija li tapplika r-rakkomandazzjoni tal-IAS mill-verifika ta’ segwitu tiegħu tal-2010 billi tadotta approċċ ibbażat fuq ir-riskji u tiffoka l-kontrolli fuq persunal li jiddikjara l-interessi; jistieden lill-Aġenzija tinforma lill-awtorità ta’ kwittanza dwar l-iskeda ta’ żmien u dwar il-pjan biex tiġi applikata din ir-rakkomandazzjoni tal-IAS qabel tmiem l-2011;

                  12.

                  Jirrikonoxxi, madankollu, it-tweġiba tal-Aġenzija li fiha jingħad li m’hemm ebda oneru fuqha li titlob jew tissorvelja d-dikjarazzjoni annwali tal-interessi finanzjarji ta’ esperti responsabbli għall-valutazzjoni ta’ prodotti mediċinali, peress li dan huwa responsabilità tal-awtoritajiet kompetenti tal-Istati Membri (Artikolu 126b tad-Direttiva 2001/83/KE (7) kif emendata bid-Direttiva 2004/27/KE (8)); jitlob għalhekk lill-Kummissjoni biex tfakkar l-awtoritajiet rispettivi fl-Istati Membri dwar l-obbligi tagħhom f’din il-kwistjoni;

                  13.

                  Jenfasizza li mhix biss ir-reputazzjoni tal-Aġenzija li tista’ tiġi affettwata f’każijiet fejn il-valutazzjonijiet jistgħu jiġu kkontestati fuq il-bażi tal-possibilità ta’ kunflitti ta’ interess imma wkoll li kunflitti simili ta’ interess ma jiggarantixxux il-protezzjoni ottimali tas-saħħa taċ-ċittadini Ewropej;

                  14.

                  Jinnota li, mill-1 ta’ Lulju 2011, il-formola ġdida u elettronika tad-Dikjarazzjoni tal-Interessi (e-DOI) saret topera u l-esperti kollha ntalbu jimlew l-e-DOI l-ġdida u li l-e-DOIs tal-esperti kollha inklużi fil-bażi ta’ data tal-Esperti saru disponibbli għall-pubbliku fuq is-sit elettroniku tal-Aġenzija mit-30 ta’ Settembru 2011; jinnota wkoll li l-Memorandum ta’ Fehim bejn l-Aġenzija u kull Awtorità Kompetenti Nazzjonali dwar is-sorveljanza tal-livell xjentifiku u l-indipendenza tal-evalwazzjoni mwettqa mill-Awtorità Kompetenti Nazzjonali għal servizzi li għandhom jiġu pprovduti lill-Aġenzija sar effettiv mill-4 ta’ Lulju 2011;

                  15.

                  Jistieden lill-Aġenzija tinforma lill-awtorità ta’ kwittanza dwar azzjonijiet meħuda rigward kwistjonijiet relatati mal-konformità effettiva mal-Kodiċi ta’ Kondotta tagħha fir-rigward tal-ġestjoni tal-kunflitti ta’ interess;

                  16.

                  Jinsisti, imma jwissi wkoll lill-Aġenzija, li l-azzjonijiet kollha msemmija fir-rapporti rispettivi tal-awditjar, inkluż dak għas-sena 2010, għandhom ikunu implimentati għalkollox qabel il-bidu tal-proċedura ta’ kwittanza li jmiss;

         Il-ġestjoni tar-riżorsi umani

                  17.

                  Jieħu nota tat-tweġiba tal-Aġenzija li fiha jingħad li sewwiet in-nuqqasijiet identifikati mill-IAS għall-għażla tal-aġenti kuntrattwali u li bdew jitħaddmu istruzzjonijiet ta’ ħidma u mudelli riveduti u li l-persunal ingħata taħriġ speċifiku; konsegwentament jistieden lill-Aġenzija żżomm lill-awtorità ta’ kwittanza aġġornata dwar il-livell ta’ implimentazzjoni ta’ dawn l-azzjonijiet; jistenna b’ħerqa li r-rapport 2010 tal-Qorti tal-Awdituri jistabbilixxi jekk l-assigurazzjoni mill-Aġenzija hijiex fondata tajjeb;

                  18.

                  Jirreferi, fir-rigward tal-osservazzjonijiet l-oħra li qed jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzoni tiegħu tal-10 ta’ Mejju 2011 (9) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 28.

         (2)  ĠU L 250, 27.9.2011, p. 173.

         (3)  ĠU L 248, 16.9.2002, p. 1.

         (4)  ĠU L 136, 30.4.2004, p. 1.

         (5)  ĠU L 357, 31.12.2002, p. 72.

         (6)  ĠU L 250, 27.9.2011, p. 174.

         (7)  Id-Direttiva 2001/83/KE tal-Parlament Ewropew u tal-Kunsill tas-6 ta’ Novembru 2001 dwar il-kodiċi tal-Komunità li għandu x’jaqsam ma’ prodotti mediċinali għall-użu mill-bniedem(ĠU L 311, 28.11.2001, p. 67).

         (8)  ĠU L 136, 30.4.2004, p. 34.

         (9)  ĠU L 250, 27.9.2011, p. 269.


title: 2012/588/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà u s-Saħħa fuq il-Post tax-Xogħol għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Saħħa u s-Sigurtà fuq il-Post tax-Xogħol għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/246

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà u s-Saħħa fuq il-Post tax-Xogħol għas-sena finanzjarja 2010
   (2012/588/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għas-Saħħa u s-Sigurtà fuq il-Post tax-Xogħol għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Saħħa u s-Sigurtà fuq il-Post tax-Xogħol għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 2062/94 tat-18 ta’ Lulju 1994 li jistabbilixxi Aġenzija Ewropea għas-Sigurtà u s-Saħħa fuq il-Post tax-Xogħol (3), u b’mod partikulari l-Artikolu 14 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u partikolarment għall-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0117/2012),

               1.

               Jagħti l-kwittanza lid-direttur tal-Aġenzija Ewropea għas-Sigurtà u s-Saħħa fuq il-Post tax-Xogħol għall-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur tal-Aġenzija Ewropea għas-Saħħa u s-Sigurtà fuq il-Post tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 45.

      (2)  ĠU L 248, 16.9.2002, p. 1.

      (3)  ĠU L 216, 20.8.1994, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Saħħa u s-Sigurtà fuq il-Post tax-Xogħol għas-sena finanzjarja 2010
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Aġenzija Ewropea għas-Saħħa u s-Sigurtà fuq il-Post tax-Xogħol għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Saħħa u s-Sigurtà fuq il-Post tax-Xogħol għas-sena finanzjarja 2010, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament tal-Kunsill (KE) Nru 2062/94 tat-18 ta’ Lulju 1994 li jistabbilixxi Aġenzija Ewropea għas-Sigurtà u s-Saħħa fuq il-Post tax-Xogħol (3), u b’mod partikulari l-Artikolu 14 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u partikolarment għall-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0117/2012),

                  A.

                  billi l-Qorti Ewropea tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2010 huma affidabbli, u li l-operazzjonijiet li jaqgħu taħthom huma legali u regolari,

                  B.

                  billi fl-10 ta’ Mejju 2011, il-Parlament ta l-kwittanza lid-direttur tal-Aġenzija Ewropea għas-Sigurtà u s-Saħħa fuq il-Post tax-Xogħol fir-rigward tal-implimentazzjoni tal-baġit tal-Aġenzija għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni ta’ kwittanza, inter alia:

                              —

                              stieden lill-Aġenzija tnaqqas ir-rata akbar ta’ kanċellazzjoni u tinforma lill-awtorità ta’ kwittanza bl-azzjonijiet meħuda,

                              —

                              stieden lill-uffiċjal tal-kontabilità tal-Aġenzija jiddeskrivi l-metodoloġija utilizzata fil-validazzjoni tas-sistema tagħha ta’ kontabilità, jappoġġja l-idea li tkun żviluppata l-kooperazzjoni fi ħdan in-Netwerks Inter Aġenzija tal-Accountants eżistenti ħalli jitfasslu rekwiżiti komuni u tkun żviluppata metodoloġija komuni għall-validazzjoni tal-aġenziji tas-sistemi tal-kontabilità;

                              —

                              saħaq li r-riporti ta’ EUR 3 500 000 (47 % tal-approprjazzjonijiet operattivi tal-Aġenzija) marbutin mal-attivitajiet operattivi jdewmu l-implementazzjoni tal-attivitajiet tal-Aġenzija u ma taqbilx mal-prinċipju baġitarju tal-annwalità, li huwa parzjalment minħabba fil-multiannwalità tal-proġetti importanti,

                  C.

                  billi l-baġit globali tal-Aġenzija għas-sena finanzjarja 2010 kien ta’ EUR 15 500 000 li jirrappreżenta żieda ta’ 3,3 % fuq is-sena finanzjarja 2009; billi l-kontribut inizjali tal-Unjoni Ewropea għall-baġit tal-Aġenzija għall-2010 kien ta’ EUR 13 743 434 meta mqabbel ma’ EUR 13 800 000 fl-2009 (6), li jirrappreżenta żieda ta’ 0,41 %,

         Il-ġestjoni tal-baġit u l-ġestjoni finanzjarja

                  1.

                  Ifakkar li l-kontribut inizjali tal-Unjoni għall-baġit tal-Aġenzija għall-2010 kien jammonta għal EUR 13 743 434; jinnota b’dana kollu li EUR 506 566, ġejjin mill-irkupru tal-eċċess, kien magħdud ma’ dan, li b’riżultat ta’ hekk wassal għall-kontribut totali tal-Unjoni ta’ EUR 14 250 000 għal 2010;

                  2.

                  Jistabbilixxi mill-kontijiet annwali li l-baġit oriġinarju tal-Aġenzija għall-2010 kien emendat darbtejn u li seħħew xi trasferimenti; jistieden lill-Aġenzija tipprovdi lill-awtorità tal-kwittanza b’informazzjoni dwar ir-raġunijiet wara dawn il-bidliet;

                  3.

                  Jirrikonoxxi mir-Rapport Annwali tal-Aġenzija (AAR) li mill-baġit disponibbli fl-2010, 96,1 % kien impenjat sa għeluq dik is-sena;

         Approprjazzjonijiet riportati

                  4.

                  Jinnota titjib fl-approprjazzjonijiet riportati tal-Aġenzija matul is-snin; jinnota b’mod partikolari li fl-2010, naqqset ir-rata tagħha ta’ tħassir għal 11 % mid-19 % tal-2009; jistieden, b’dana kollu, lill-Aġenzija tissokta ttejjeb il-qagħda billi tevita d-dewmien fl-implimentazzjoni tal-attivitajiet tagħha;

         Riżorsi Umani

                  5.

                  Josserva mir-Rapport Annwali tal-Aġenzija li l-għadd totali ta’ persunal fil-31 ta’ Diċembru 2010 kien ta’ 66; jinnota, barra minn hekk, li r-reklutaġġ kien magħmul minn 44 aġent temporanju (AT), 21 aġenti kontrattwali (AK) u post wieħed ta’ AK fin-Netwerking u Koordinazzjoni ffinanzjata mill-programm IPAC2;

                  6.

                  Jistieden lill-Aġenzija tinforma lill-awtorità ta’ kwittanza dwar il-miżuri li l-Aġenzija ħadet biex twettaq l-objettivi msemmijin hawn taħt fil-Programm Annwali tal-Ħidma tagħha:

                              —

                              l-organizzazzjoni u l-monitoraġġ tal-proċeduri ta’ selezzjoni għall-AT u għall-AK;

                              —

                              il-ġestjoni u l-amministrazzjoni tar-riżorsi umani jiffunzjonaw b’mod effettiv u f’waqtu;

                              —

                              il-ksib ta’ persunal ikkwalifikat kif imiss għalbiex l-Aġenzija tlaħħaq mal-istrateġija u l-objettivi tagħha li timplimenta l-pjani annwali tagħha ta’ ġestjoni;

         Prestazzjoni

                  7.

                  Jirrikonoxxi mir-Rapport Annwali tal-Attività tagħha li l-Aġenzija tat data dettalja li tqabbel sena ma’ oħra billi jippermetti lill-awtorità ta’ kwittanza tivvaluta b’mod aktar effettiv il-prestazzjoni tal-Aġenzija; iqis dan bħala l-aħjar prattika li għandha tiġi segwita mill-Aġenziji l-oħra;

                  8.

                  Jilqa’ l-inizjattiva tal-Aġenzija li tniedi “valutazzjoni minn qabel” tal-impatt li se jkollhom sal-2020 fuq is-sigurtà u s-saħħa l-innovazzjonijiet teknoloġiċi fl-impjiegi ekoloġiċi; jinnota li t-tixrid tar-riżultati ta’ dawn il-proġetti lill-udjenzi li għalihom kienu intiżi issa beda fil-Kungress Dinja u f’sensiela ta’ seminari; japprezza għalhekk jekk jirċievi l-feedback għal dawn l-inizjattivi mill-Aġenzija;

         Il-verifika interna

                  9.

                  Jilqa’ l-inizjattiva tal-Aġenzija li tagħti awtomatikament lill-awtorità ta’ kwittanza r-Rapport Annwali dwar l-Awditjar Intern tal-Aġenzija mħejji mis-Servizz tal-Awditjar Intern (IAS); iqis li dan huwa indikazzjoni ta’ trasparenza u eżempju ta’ prattika tajba li għandu jiġi segwit mill-Aġenziji l-oħra kollha; iqis li r-rapporti ta’ verifika tal-IAS spiss jgħinu l-proċessi u miżuri żviluppati aktar li jimmitigaw/jikkontrollaw ir-riskji tal-Aġenzija;

                  10.

                  Jirrikonoxxi mill-Aġenzija li l-IAS bdiet segwitu għar-rakkomandazzjoni miftuħin tal-verifiki mgħoddijin; jilqa’ b’mod partikolari li f’dak li għandu x’jaqsam mas-segwitu ta’ rakkomandazzjonijiet preċedenti mill-IAS, l-awditur intern ivvaluta li r-rakkomandazzjonijiet importanti ħafna kollha ġew adegwatament implementati u magħluqin għajr il-waħda dwar il-validazzjoni tas-sistemi ta’ kontabilità, li sfat downgraded għal “importanti” kaġun ta’ implimentazzjoni parzjali; jistieden, għalhekk, lill-Aġenzija timplementa bis-sħiħ din ir-rakkomandazzjoni u barra minn hekk tinforma lill-awtorità tal-kwittanza dwar l-azzjonijiet meħuda;

                  11.

                  Jinnota, barra minn hekk, li l-IAS wettaq verifika dwar il-websajt u l-komunikazzjoni esterna f’Novembru 2010; jinnota b’mod partikolari li dwar din il-verifika l-IAS qanqlet seba’ rakkomandazzjonijiet, li l-ebda waħda minnhom ma tqieset "kritika" imma tnejn tqiesu bħala "importanti ħafna" u kienu marbutin mas-segwenti:

                              —

                              id-dokumentazzjoni dwar il-ftehim dwar il-livell ta’ servizz,

                              —

                              l-adozzjoni u l-implimentazzjoni ta’ politika ta’ sigurtà;

                        jistieden, għalhekk, lill-Aġenzija timplimenta mill-ewwel dawn iż-żewġ rakkomandazzjonijiet u tinforma lill-awtorità tal-kwittanza dwar l-azzjonijiet meħuda;

                  12.

                  Jiġbed l-attenzjoni għar-rakkomandazzjonijiet tiegħu mir-rapporti preċedenti ta’ kwittanza, kif jingħad fl-Anness ma’ din ir-riżoluzzjoni;

                  13.

                  Jirreferi, f’dan ir-rigward għall-kummenti l-oħra li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (7) dwar il-prestazzjoni, il-ġestjoni finanzjarja u l-kontroll tal-Aġenziji.

         (1)  ĠU C 366, 15.12.2011, p. 45.

         (2)  ĠU L 248, 16.9.2002, p. 1.

         (3)  ĠU L 216, 20.8.1994, p. 1.

         (4)  ĠU L 357, 31.12.2002, p. 72.

         (5)  ĠU L 250, 27.9.2011, p. 201.

         (6)  ĠU L 64, 12.3.2010, p. 507.

         (7)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).

      ANNESS

         RAKKOMANDAZZJONIJIET TAL-PARLAMENT EWROPEW FIS-SNIN IMGĦODDIJA

                  L-Aġenzija Ewropea għas-Saħħa u s-Sigurtà fuq il-Post tax-Xogħol

                  2006

                  2007

                  2008

                  2009

                  Prestazzjoni

                  n.a.

                  n.a.

                              —

                              Jistieden lill-Aġenzija tagħmel analiżi dijakronika tal-operazzjoni mwettqin f’din is-sena u fis-snin imgħoddija

                              —

                              Jifraħ lill-Aġenzija talli tejbet b’mod konsiderevoli l-ġestjoni finanzjarja tagħha waqt dawn l-aħħar tliet snin; iħeġġeġ lill-Aġenzija biex tkompli timpenja ruħha biex tassigura l-ogħla kwalità f’dak li għandu x’jaqsam mal-ippjanar, l-implimentazzjoni u l-kontroll baġitarji

                  Jistieden lill-Aġenzija li, f’tabella li għandha tiġi annessa mar-rapport li jmiss tal-Qorti tal-Awdituri, tippreżenta paragun tal-operazzjonijiet li twettqu matul is-sena li għaliha għandha tingħata l-kwittanza u dawk imwettqa matul is-sena finanzjarja preċedenti, sabiex l-awtorità ta’ kwittanza tkun tista’ tevalwa b’mod aktar effikaċi l-prestazzjoni tal-Aġenzija minn sena għal oħra;

                  Il-governanza tal-Aġenzija

                  n.a.

                  n.a.

                              —

                              Il-kostijiet tal-governanza tal-Aġenzija ma humiex żgħar (Bord ta’ Gvernaturi ta’ 84 membru li jimpjega persunal ta’ 64)

                  Approprjazzjonijiet operattivi trasferiti

                  Il-prinċipju baġitarju tal-ispeċifikazzjoni ma kienx ġie osservat strettament. (Id-Direttur iffirma 19-il deċiżjoni għal madwar EUR 880 000  li jawtorizzaw it-trasferimenti baġitarji minn artikolu għal ieħor fil-kapitoli. Kuntrarjament għar-Regolament Finanzjarju, il-Bord tal-Gvernaturi ma rċeviex l-informazzjoni rikjesta.

                  n.a.

                              —

                              Jitlob għall-finijiet ta’ ġestjoni finanzjarja tajba, li t-tbassir tal-baġit għandu jkun aġġustat ħalli jirrifletti l-ħtiġiet attwali (il-qagħda bħalissa ma taqbilx mal-prinċipju tal-annwalità)

                              —

                              Jirrikonoxxi li l-Aġenzija rriportat EUR 3 500 000  (47 % tal-approprijazzjonijiet tagħha tal-operazzjoniji) f’dak li għandu x’jaqsam mal-attivitajiet tal-operazzjonijiet. Jisħaq li din il-qagħda ddewwem l-implementazzjoni tal-attivitajiet tal-Aġenzija u li ma taqbilx mal-prinċipju tal-annwalità, li hu parzjalment dovut għall-multiannwalità tal-proġetti importanti

                              —

                              Jistieden lill-Aġenzija tnaqqas ir-rata akbar ta’ kanċellazzjoni u tinforma lill-awtorità ta’ kwittanza bl-azzjonijiet meħuda

                  Proċeduri ta’ akkwist

                  n.a.

                  n.a.

                  Jistieden lill-Aġenzija ssolvi l-problema tal-użu ta’ kuntratt ta’ qafas għall-akkwist pubbliku lil hinn mill-valur massimu tiegħu, sabiex jingħata effett lil-liġi tal-baġit Ewropea

                  Riżorsi Umani u Verifiki Interni

                  n.a.

                  n.a.

                  Jistieden lill-Aġenzija tieħu l-passi ħalli twettaq 14 mit-33 rakkomandazzjoni magħmulin mis-Servizz Intern tal-Verifika, jinnota li sitta minnhom meqjusin importanti ħafna: jiġifieri, il-ġestjoni tal-istennijiet tal-istakeholders u l-implementazzjoni ta’ ċerti standards interni ta’ kontroll, ossija dawk li jittrattaw mal-problemi tal-faxxikli individwali, ir-rapport annwali dwar il-kontroll intern u l-promozzjoni tal-proċeduri ta’ kontroll intern

                              —

                              Jistieden lill-uffiċjal tal-kontabilità tal-Aġenzija jiddeskrivi l-metodoloġija utilizzata fil-validazzjoni tas-sistema tagħha ta’ kontabilità, jappoġġja l-idea li tkun żviluppata l-kooperazzjoni fi ħdan in-Netwerks Inter Aġenzija tal-Accountants eżistenti ħalli jitfasslu rekwiżiti komuni u tkun żviluppata metodoloġija komuni għall-validazzjoni tal-aġenziji tas-sistemi tal-kontabilità

                              —

                              Jinkoraġġixxi lill-Aġenzija tirrevedi l-listi biex tqabbel l-ispeċifiċitajiet tat-tranżazzjonijiet finanzjarji differenti u tagħmilhom disponibbli għall-persunal

                              —

                              Jistieden lill-Aġenzija tiffinalizza l-proċeduri tagħha ta’ dokumentazzjoni

                              —

                              Jistieden lill-Aġenzija tipproduċi lista eżawrjenti ta’ proċessi ewlenin li għandhom jitqabblu mal-proċeduri rikjesti u li din il-lista tiġi aġġornata sistematikament


title: 2011/568/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta’ Taħriġ Professjonali għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/130

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta’ Taħriġ Professjonali għas-sena finanzjarja 2009
   (2011/568/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi taċ-Ċentru Ewropew għall-Iżvilupp ta’ Taħriġ Professjonali għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2009, flimkien mat-tweġibiet taċ-Ċentru (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

               —

               wara li kkunsidra r-Regolament (KEE) Nru 337/75 tal-Kunsill tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali (3), u b'mod partikolari l-Artikolu 12a tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0106/2011),

               1.

               Jagħti l-kwittanza lid-Direttur taċ-Ċentru Ewropew għall-Iżvilupp ta’ Taħriġ Professjonali għall-implimentazzjoni tal-baġit taċ-Ċentru għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur taċ-Ċentru Ewropew għall-Iżvilupp ta’ Taħriġ Professjonali, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 130.

      (2)  ĠU L 248, 16.9.2002, p. 1.

      (3)  ĠU L 39, 13.2.1975, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali definittivi taċ-Ċentru Ewropew għall-Iżvilupp ta’ Taħriġ Professjonali għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2009, flimkien mat-tweġibiet taċ-Ċentru (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 – C7-0052/2011),

                  —

                  wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (KEE) Nru 337/75 tal-Kunsill tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali (3), u b’mod partikolari l-Artikolu 12a tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0106/2011),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li l-operazzjonijiet sottostanti huma legali u regolari,

                  B.

                  billi fil-5 ta’ Mejju 2010, il-Parlament ta l-kwittanza lid-Direttur taċ-Ċentru Ewropew għall-Iżvilupp ta’ Taħriġ Professjonali għall-implimentazzjoni tal-baġit taċ-Ċentru għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni ta’ kwittanza, inter alia:

                              —

                              ġibed l-attenzjoni għall-fatt li ċ-Ċentru ttrasferixxa għal darba oħra l-approprjazzjonijiet (li kienu 25 % tal-approprjazzjonijiet tal-ħlasijiet, jew EUR 1 400 000),

                              —

                              innota li dan kixef nuqqasijiet fl-ipprogrammar u l-immonitorjar tal-approprjazzjonijiet differenzjati għall-attivitajiet operattivi,

                  C.

                  billi l-baġit taċ-Ċentru għall-2009 kien ta’ EUR 18 530 000, li jikkostitwixxi żieda ta’ 1 % fuq is-sena finanzjarja 2008,

         Prestazzjoni

                  1.

                  Jirreferi għall-konferma tal-Qorti tal-Awdituri li l-għeluq tal-kontijiet annwali fir-rigward ta’ bilanċ ta’ EUR 18 500 000 jippreżentaw b’mod ġust il-pożizzjoni finanzjarja attwali taċ-Ċentru fil-31 ta’ Diċembru 2009 u li l-operazzjonijiet u l-flussi tal-kontanti għal din is-sena finanzjarja huma konformi mar-regoli finanzjarji taċ-Ċentru;

                  2.

                  Jesprimi s-sodisfazzjon tiegħu li l-Qorti tal-Awdituri ddikjarat li l-għeluq tal-kontijiet taċ-Ċentru għas-sena finanzjarja 2009 kien skont il-liġi u regolari; jilqa’ l-intenzjoni taċ-Ċentru li jagħmel disponibbli fir-rigward tal-Gantt charts tal-2011 għall-attivitajiet operattivi ewlenin kollha; ifakkar liċ-Ċentru li dawn iċ-charts. juru, b’mod konċiż, l-ammont ta’ ħin li membru tal-persunal jiddedika għal proġett u iħeġġeġ approċċ immirat lejn il-ksib ta’ riżultati;

                  3.

                  Jifraħ liċ-Ċentru talli introduċa sistema għall-kejl tal-prestazzjoni (PMS) fl-2009 fir-rigward tal-prijoritajiet tiegħu fuq tul ta’ żmien medju 2009-2011 u l-programm ta’ ħidma annwali tiegħu, u talli jkun fassal qafas tal-indikaturi tal-prestazzjoni biex jiġi mmonitorjat il-progress u jitkejlu l-produzzjoni, ir-riżultat u l-impatt; b’mod partikolari jqis li l-introduzzjoni ta’ PMS tgħin liċ-Ċentru jimmaniġġja u jevalwa l-impatt, l-effiċjenza, l-effettività u r-rilevanza tagħha; barra minn hekk jemmen li din is-sistema tista’ tinkludi aktar titjib għall-baġit ibbażat fuq l-attivitajiet u mmonitorjar eqreb tal-approprjazzjonijiet tal-ħlasijiet biex jiġu evitati t-trasferimenti;

                  4.

                  Jitlob liċ-Ċentru jistabbilixxi, fit-tabella li għandu jehmeż mar-rapport li jmiss tal-Qorti tal-Awdituri, tqabbil ċar bejn l-operazzjonijiet li saru matul is-sena ta’ kwittanza eżaminata u dawk li saru waqt is-sena finanzjarja ta’ qabel, bil-għan li l-awtorità ta’ kwittanza tkun tista’ tevalwa l-prestazzjoni tiegħu b’mod aktar effettiv minn sena għall-oħra;

                  5.

                  Huwa interessat fl-attivitajiet taċ-Ċentru fin-Norveġja u l-Islanda u jirrimarka li introduċa pjan biex l-użu tal-kontribuzzjonijiet tan-Norveġja u tal-Islanda jkunu allinjati mas-sussidju tal-Unjoni li għandu jkun implimentat sal-2013;

         Riżorsi umani

                  6.

                  Jinnota li ċ-Ċentru introduċa tibdiliet fil-proċeduri tar-reklutaġġ tiegħu wara r-rimarki mill-Qorti tal-Awdituri fir-rapport 2009 tiegħu li jitlob liċ-Ċentru biex titjieb aktar it-trasparenza; jilqa’ l-inizjattiva taċ-Ċentru, minn Ġunju 2010, fir-rigward tal-mistoqsijiet f’testi bil-miktub u intervisti qabel il-preselezzjoni;

         Approprjazzjonijiet trasferiti minn sena għall-oħra

                  7.

                  Jiġbed l-attenzjoni għall-fatt li ċ-Ċentru ttrasferixxa l-approprjazzjonijiet ’il quddiem (31 % tal-ispiża amministrattiva – Titolu II) u kkanċella l-approprjazzjonijiet tal-ħlasijiet (24 % tal-approprjazzjonijiet totali għall-attivitajiet operattivi); għalhekk, jitlob liċ-Ċentru biex ikompli jtejjeb l-ipprogrammar u l-immonitorjar u jirrispetta b’mod aktar sħiħ il-prinċipju tal-annwalità;

         Il-ġestjoni tal-baġit

                  8.

                  Jitlob liċ-Ċentru biex japplika, b’mod aktar effettiv, il-prinċipji baġitarji tal-ispeċifikazzjoni u t-trasparenza; jirrikonoxxi li, f’Ġunju 2010, iċ-Ċentru informa lill-Bord ta’ Tmexxija dwar it-trasferimenti 2009 u 2010 u minn dakinhar beda jinforma kontinwament lill-Bord ta’ Tmexxija dwar it-trasferimenti u ċċara r-regola tal-10 % fir-regoli implimentattivi l-ġodda tiegħu għar-regoli finanzjarji li ġew adottati mill-Bord ta’ Tmexxija f’Diċembru 2010;

         Verifika interna

                  9.

                  Jirrikonoxxi li ċ-Ċentru bagħat lill-awtorità responsabbli għall-kwittanza rapport imfassal mid-Direttur Eżekuttiv tiegħu li jagħti sommarju tal-kontenut tar-rakkomandazzjoni tal-IAS kif stipulat fl-Artikolu 72(5) tar-Regolament Finanzjarju ta’ qafas; madankollu jitlob lid-Direttur taċ-Ċentru biex jipprovdi informazzjoni speċifika dwar il-kontenut miftuħ tal-15-il rakkomandazzjoni fil-31 ta’ Diċembru 2008 u l-14-il rakkomandazzjoni ġodda fil-31 ta’ Diċembru 2009, fiż-żewġ każijiet mill-IAS;

                  10.

                  Jilqa’ t-twaqqif, minn naħa taċ-Ċentru, ta’ għodda onlajn tal-akkwisti fl-2009 bil-għan li jitjiebu l-ippjanar u l-immonitorjar tal-pjan annwali tal-akkwisti;

                  11.

                  Jinnota li ċ-Ċentru ffinalizza fl-2009 proċedura aġġornata għat-tneħħija tal-impenji sabiex titjieb aktar it-trasparenza tal-inventorju tal-assi; flimkien ma’ dan jinnota li fl-istess sena, iċ-Ċentru beda jiddokumenta l-proċessi tal-kontroll ewlenin; jistieden, għalhekk, liċ-Ċentru biex jinforma lill-awtorità tal-kwittanza dwar il-passi li ttieħdu f’dan ir-rigward;

                  12.

                  Jilqa’ l-fatt li ċ-Ċentru huwa l-ewwel Aġenzija li ħadet f’idha b’mod volontarju verifika pilota dwar il-qafas etiku fl-2009;

                  13.

                  Jirreferi, fir-rigward tal-osservazzjonijiet l-oħra li jakkumpanjaw id-Deċiżjoni dwar il-kwittanza u li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 130.

         (2)  ĠU L 248, 16.9.2002, p. 1.

         (3)  ĠU L 39, 13.2.1975, p. 1.

         (4)  ĠU L 357, 31.12.2002, p. 72.

         (5)  ĠU L 252, 25.9.2010, p. 124.

         (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: 2012/590/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Aġenzija Fornitriċi tal-Euratom għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit għall-Aġenzija għall-Provvista tal-Euratom għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/253

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Aġenzija Fornitriċi tal-Euratom għas-sena finanzjarja 2010
   (2012/590/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija għall-Provvista tal-Euratom għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tal-Ferroviji għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tas-21 ta’ Frar 2012 (06083/2012 — C7—0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill 2008/114/KE, il-Euratom tat-12 ta’ Frar 2008 li stabilixxa l-Istatuti tal-Agenzija Fornitrici Euratom (3), u b’mod partikolari l-Artikolu 8 tagħhom,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u partikolarment għall-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0131/2012),

               1.

               Jagħti l-kwittanza lid-Direttur-Ġenerali tal-Aġenzija Fornitriċi tal-Euratom għall-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur-Ġenerali tal-Aġenzija għall-Provvista tal-Euratom, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 6.

      (2)  ĠU L 248, 16.9.2002, p. 1.

      (3)  ĠU L 41, 15.2.2008, p. 15.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi l-kummenti li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit għall-Aġenzija għall-Provvista tal-Euratom għas-sena finanzjarja 2010
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija għall-Provvista tal-Euratom għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tal-Ferroviji għas-sena finanzjarja 2010, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tas-21 ta’ Frar 2012 (06083/2012 — C7—0051/2012),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra d-Deċiżjoni tal-Kunsill 2008/114/KE, Euratom tat-12 ta’ Frar 2008 li stabilixxa l-Istatuti tal-Agenzija Fornitrici Euratom (3), u b’mod partikolari l-Artikolu 8 tagħhom,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u partikolarment għall-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0131/2012),

                  A.

                  billi, skont id-Deċiżjoni 2008/114/KE, il-Euratom (“l-Aġenzija”), għall-Forniment tal-Euratom stabilita fil-Lussemburgu fl-1958, għandha Statuti ġodda u saret Aġenzija,

                  B.

                  billi l-Qorti Ewropea tal-Awdituri stqarret li kisbet assigurazzjoni raġonevoli li l-kontijiet annwali tal-Aġenzija għas-sena finanzjarja 2010 huma affidabbli, u li l-operazzjonijiet koperti bihom huma legali u regolari,

                  C.

                  billi l-Qorti tal-Awdituri wkoll saħqet fir-rapport tagħha għas-sena finanzjarja 2010 dwar in-nuqqas ta’ ottemperanza fl-Istatuti tal-Aġenzija mat-termini tal-Artikolu 54 tat-Trattat li jistabbilixxi l-Komunità Ewropea tal-Enerġija Atomika,

                  1.

                  Jieħu nota li fl-2010 l-Aġenzija ma rċeviet l-ebda sussidju għall-finanzjament tal-attivitajiet operattivi tagħha u li l-Kummissjoni tgħabbiet bl-ispejjeż kollha mġarrba minnha fil-qafas tal-implimentazzjoni tal-baġit tagħha għas-sena finanzjarja 2010; jinnota li din is-sitwazzjoni ilha mill-ħolqien tal-Aġenzija fl-2008;

                  2.

                  Jinnota li fl-assenza ta’ baġit awtonomu, l-Aġenzija ġiet integrata de facto fil-Kummissjoni u li din is-sitwazzjoni ma tikkonformax mal-Istatuti tagħha;

                  3.

                  Jinnota, b’dana kollu, li b’ittra tal-31 ta’ Marzu 2011 id-Direttur Ġenerali jirrikonoxxi l-problema msemmija u jagħti dettalji dwar l-azzjonijiet li ttieħdu kif mitlub mill-awtorità ta’ kwittanza; jinnota, b’mod partikolari li, biex tkun riżolta din is-sitwazzjoni, għandu jintlaħaq ftehim ħalli jkun propost ir-ristabbiliment tal-linja baġitarja speċifika għall-Aġenzija fil-baġit ġenerali tal-Unjoni Ewropea għall-2012;

                  4.

                  Jinnota li nhar l-20 ta’ April 2011 il-Kummissjoni pproponiet il-linja 32 01 06 ħalli l-Aġenzija tkun ikkreditata b’EUR 98 000 mill-baġit ġenerali tal-Unjoni Ewropea; iqis li ladarba tkun adottata mill-awtoritajiet baġitarji tal-Unjoni, din tkun tirrappreżenta kisba ewlenija fl-indirizz tat-tħassib kurrenti;

                  5.

                  Jagħti attenzjoni lir-rakkomandazzjonijiet tiegħu mir-rapporti dwar il-kwittanza preċedenti, kif stabbilit fl-Anness ta’ din ir-riżoluzzjoni;

                  6.

                  Jirreferi, f’dak li għandu x’jaqsam mal-osservazzjoni li jakkumpannja d-Deċiżjoni tiegħu dwar il-kwittanza, li huma ta’ natura orizzonatli, għar-riżoluzzjoni tiegħu tal-10 ta’ Mejju 2012 (5) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 366, 15.12.2011, p. 6.

         (2)  ĠU L 248, 16.9.2002, p. 1.

         (3)  ĠU L 41, 15.2.2008, p. 15.

         (4)  ĠU L 357, 31.12.2002, p. 72.

         (5)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).

      ANNESS

         RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN

                  Aġenzija tal-Forniment tal-Euratom

                  2007

                  2008

                  2009

                  Prestazzjoni

                  mhux applikabbli

                  mhux applikabbli

                  mhux applikabbli

                  Ġestjoni baġitarja u finanzjarja

                  38,7 % tal-approprijazzjonijiet ġew riportati

                  Fl-assenza ta’ baġit awtonomu, l-Aġenzija tkun de facto integrata fil-Kummissjoni. Din is-sitwazzjoni tqajjem il-kwestjonijiet tal-ħtieġa taż-żamma tal-Aġenzija fil-forma u organizzazzjoni kurrenti tagħha.

                  Fl-2009 l-Aġenzija ma rċeviet l-ebda sussidju biex tkopri bihom l-operazzjonijiet tagħha u li l-Kummissjoni sostniet l-ispejjeż kollha inkorsi mill-Aġenzija għall-implementazzjoni tal-baġit tal-2009. L-Aġenzija hija integrata de facto fil-Kummissjoni.

                  Riżorsi Umani

                  mhux applikabbli

                  mhux applikabbli

                  Jirrikonoxxi li, skont it-termini tal-Artikolu 3 tal-Istatuti tagħha, l-Aġenzija għażlet l-awditur intern tagħha, li beda jaqdi dmirijietu mhux qabel l-1 ta’ Lulju 2009

                  Il-Verifika Interna

                  mhux applikabbli

                  mhux applikabbli

                  mhux applikabbli